Съдържание

# Оператор If...Then...Else

Определя един или повече операторни блока, които да се изпълнят само ако дадено условие има стойност True.

### Синтаксис:

      If condition Then
          statements
      [{ElseIf} condition Then
          statements]
      [Else
          statements]
      {EndIf|End If}

Вместо End If можете да пишете EndIf.

Когато се използват блокове от по един оператор, операторите If могат да се скъсяват до един ред.

      If condition Then statement [Else statement]

### Параметри:

Операторът If…Then изпълнява блокове от програмата в зависимост от дадено условие. Когато LibreOffice Basic срещне оператор If, се проверява условието му. Ако то е удовлетворено (True), се изпълняват всички оператори до следващия оператор Else или ElseIf. В противен случай (при стойност False) и ако има оператор ElseIf, LibreOffice Basic проверява следващото условие и изпълнява следващите оператори, ако то има стойност True. Ако стойността е False, изпълнението продължава със следващия оператор ElseIf или Else. Операторите, следващи Else, се изпълняват само ако никое от проверените условия няма стойност True. След като са проверени всички условия и са изпълнени съответните оператори, изпълнението на програмата продължава с оператора след EndIf.

Можете да влагате операторите If…Then един в друг.

Операторите Else и ElseIf не са задължителни.

Чрез операторите GoTo и GoSub можете да организирате преход навън от блок If…Then, но не и преход отвън към вътрешността на структура If…Then.

### Пример:

Следващият пример ви позволява да въведете крайната дата на срока на годност на продукт и определя дали срокът е изтекъл.

    Sub ExampleIfThenDate
        Dim sInput As String
        Dim dInput As Date

      On Error Goto inputError
        sInput = InputBox("Въведете крайната дата (YYYY-MM-DD)")
        dInput = DateValue(sInput)

        If dInput < Date() Then
            MsgBox "Срокът е изтекъл."
        ElseIf dInput > Date() Then
            MsgBox "Срокът още не е изтекъл."
        Else
            MsgBox "Срокът изтича днес"
        End If

    inputError:
        If dInput = 0 Then MsgBox "Невалиден вход"
    End Sub

Теми, свързани с показаната

Оператор Select Case

Функции Iif и Switch

Моля, подкрепете ни!