Съдържание

# Работа с главни документи и поддокументи

Главният документ ви позволява да работите с големи документи, например книга с много глави. Главният документ представлява нещо като общ контейнер за отделни файлове на Writer. Отделните файлове се наричат поддокументи.

## За да създадете главен документ

1. Направете едно от следните неща:

- Изберете Файл - Нов - Главен документ.

- Отворете съществуващ документ и изберете Файл - Изпращане - Създаване на главен документ.

2. Ако създавате нов главен документ, първият елемент в навигатора трябва да бъде от тип Текст. Въведете въведение или друг начален текст. Така е сигурно, че след като редактирате съществуващ стил в главния документ, ще видите променения стил, когато разглеждате поддокументите.

3. В Навигатора за главни документи (трябва да се отвори автоматично, в противен случай натиснете F5, за да го отворите) щракнете и задръжте върху иконата Вмъкване и направете едно от следните неща:

- За да вмъкнете съществуващ файл като поддокумент, изберете Файл, намерете файла, който искате да включите, и натиснете Отваряне.

- За да създадете нов поддокумент, изберете Нов документ, въведете име за файла и щракнете върху Съхраняване.

- За да създадете указател, изберете Указател и задайте конфигурацията му в диалога Съдържание, указател или библиография.

- За да вмъкнете текст между поддокументи, изберете Текст. След това въведете текста. Не можете да вмъквате текст до вече съществуващ елемент с текст в навигатора.

4. Изберете Файл - Записване.

## За да редактирате главен документ

Ползвайте прозореца Навигатор за пренареждане и редактиране на поддокументите в главен документ.

- За да отворите поддокумент за редактиране, щракнете двукратно върху името му в „Навигатора“.

- За да премахнете поддокумент от главния документ, щракнете с десния бутон върху поддокумента в списъка на „Навигатора“ и изберете Изтриване. Файлът с поддокумента не се изтрива, премахва се само елементът в „Навигатора“.

- За да добавите текст в главен документ, щракнете с десния бутон в списъка на навигатора и изберете Вмъкване - Текст. Преди избрания елемент в главния документ ще бъде вмъкнат текстов раздел, в който можете да въведете желания текст. Не можете да вмъкнете текст до съществуващ текстов елемент в навигатора.

- За да пренаредите поддокументите в главен документ, плъзнете поддокумент на ново място в списъка на прозореца Навигатор. Можете също да изберете поддокумент в списъка и да щракнете върху иконата Преместване надолу или Преместване нагоре.

- За да добавите указател, например таблица на съдържанието, към главен документ, щракнете с десния бутон на мишката в списъка на прозореца Навигатор и изберете Вмъкване - Указател.

За да обновите указател в главен документ, изберете указателя в прозореца Навигатор и щракнете върху иконата Обновяване.

Когато вмъквате в главен документ обект като рамка или картина, не го закотвяйте за страницата. Вместо това изберете закотвяне към абзаца в раздела Форматиране - (вид обект) - Тип, след което задайте позицията на обекта относно цялата страница в списъчните полета Хоризонтално и Вертикално.

### За да започнете всеки поддокумент на нова страница

1. Уверете се, че всеки от поддокументите започва със заглавие с един и същ стил на абзац, например "Заглавие 1".

2. В главния документ изберете Изглед - Стилове, след което щракнете върху иконата Стилове за абзаци.

3. Щракнете с десния бутон върху "Заглавие 1" и изберете Промяна.

4. Отворете раздела Изливане на текст.

5. В областта Знаци за прекъсване изберете Вмъкване, после изберете „Страница“ в полето Тип.

6. Ако желаете всеки поддокумент да започва на нечетна страница, отметнете Със стил на страница и в полето изберете "Дясна страница".

7. Натиснете бутона OK.

### За да експортирате главен документ

1. Изберете Файл - Експортиране.

2. В списъка Заисване като тип изберете файлов формат за текстови документи и щракнете върху Записване.

Поддокументите ще бъдат експортирани като раздели. Използвайте Форматиране - Раздели, за да премахнете защитата и разделите, ако предпочитате прост текстов документ без раздели.

Теми, свързани с показаната

Главни документи и поддокументи

Указатели, обхващащи няколко документа

Прозорецът Навигатор в режим за главни документи

Моля, подкрепете ни!